रात 8 बजे जंगल ले गई, 20 पुलिसवाले...मगर एक क्रॉस फायर नहीं; हमलावरों के शहरों में 400KM की दूरी
Uttar Pradesh Mafia Atiq Ahmed Ashraf Ahmed Murder Case - Follow Atiq Ahmed Killers Latest News On Dainik Bhaskar. प्रयागराज में अतीक अहमद और उसके भाई अशरफ की शनिवार देर रात हत्या कर दी गई। वारदात से पहले के 2.5 घंटे काफी हैरान करने वाले हैं
प्रयागराज में अतीक अहमद और उसके भाई अशरफ की शनिवार देर रात हत्या कर दी गई। वारदात से पहले के 2.5 घंटे काफी हैरान करने वाले हैं। ये पुलिस-प्रशासन की लापरवाही और वर्किंग को कटघरे में खड़ा करते हैं। अतीक-अशरफ को रात 8 बजे पुलिस कसारी-मसारी के जंगलों में लेकर पहुंचती है। यहां उनकी बताई जगहों पर सर्चिंग करती है। वहां दो विदेशी पिस्टल, 58 कारतूस बरामद होते हैं। इसमें एक अमेरिकन कोल्ट पिस्टल थी।
दोनों की हत्या के बाद अब सवाल खड़े हो रहे हैं कि क्या अतीक और अशरफ ने पुलिस को बताया था कि उन्होंने जंगल में पिस्टल छिपा रखी है? जब दोनों इतने लंबे समय से जेल में बंद थे, तो पिस्टल वहां सुरक्षित कैसे रही? पिस्टल बरामद करने के बाद पुलिस दोनों को एक ही हथकड़ी में धूमनगंज थाने ले गई। वह भी इतनी रात को। क्यों?
वहां से रात करीब 10 बजे दोनों को कॉल्विन हॉस्पिटल लेकर पहुंचती है। एक दिन पहले भी दोनों को इसी हॉस्पिटल लाया गया था। यहां बेटे असद के एनकाउंटर के बाद बदहवास अतीक पहली बार मीडिया से रूबरू होता है। इतने में रात 10 बजकर 30 मिनट पर उस पर हमला हो जाता है। दोनों को मार दिया जाता है।
अतीक-अशरफ की हत्या उस वक्त हुई, जब वो मीडिया को बयान दे रहे थे। घटना के जो वीडियो आए हैं, उनमें दोनों के इर्द-गिर्द काफी कम सुरक्षाकर्मी दिखाई दे रहे हैं। प्रत्यक्षदर्शियों के मुताबिक, तीनों हमलावरों ने 30 सेकेंड में 18 से 20 राउंड फायरिंग की। मगर वहां पर मौजूद 17-20 पुलिसकर्मियों ने एक भी क्रॉस फायर नहीं किया। ऐसे में सवाल यह भी उठ रहे हैं कि पुलिस ने आखिर क्रॉस फायरिंग क्यों नहीं की?
अतीक को मारने वाला लवलेश तिवारी बांदा, अरुण मौर्य हमीरपुर और सनी कासगंज के रहने वाले हैं। बांदा से हमीरपुर की दूरी 80 किमी है। बांदा से कासंगज की 400 किमी है। इनके तार कैसे जुड़े? पुलिस इसकी पड़ताल कर रही है। मौके से इन्होंने भागने की कोशिश नहीं की। मौके पर ही असलहे फेंक दिए।
अतीक और अशरफ जेल में बंद थे। अतीक तो सजायाफ्ता कैदी था। दोनों हाईप्रोफाइल क्रिमिनल्स थे। ऐसे में ये पूरी घटना दोनों की सिक्योरिटी में चूक और कोर्ट के आदेशों के अवहेलना भी है। इस हत्याकांड में ऐसे तमाम सवाल हैं, जिन्हें पुलिस को डिकोड करने की जरूरत है।
पहले अतीक-अशरफ की हत्या के आखिरी 5 मिनट को जानते हैं...
रात करीब 10 बजकर 25 मिनट का वक्त रहा होगा। अतीक और अशरफ को लेकर मेडिकल जांच के लिए पुलिस टीम कॉल्विन अस्पताल में एंट्री करती है। मीडियाकर्मी पीछे दौड़ पड़ते हैं। करीब 10 बजकर 30 मिनट पर दोनों भाई ठिठकते हैं। अतीक से सवाल पूछा गया कि बेटे असद के अंतिम संस्कार में आपको नहीं ले जाया गया। आपका क्या कहना है? इस पर अतीक ने कहा, 'नहीं ले गए तो नहीं गए।'
तभी भाई अशरफ बोल पड़ता है, कहता है कि "मेन बात यह है कि गुड्डू मुस्लिम...।" इसी बीच वहीं मौजूद तीन हमलावरों ने पिस्टल से ताबड़तोड़ फायरिंग शुरू कर दी। पहली गोली अतीक की कनपटी पर लगती है। अशरफ जब तक कुछ समझ पाता, उस पर भी फायरिंग हो जाती है। 10-15 सेकेंड में दोनों गिर पड़ते हैं। ये पूरा वाकया वीडियो में रिकॉर्ड हो जाता है।
आइए इस पूरी घटना को लेकर उठ रहे 7 बड़े सवालों को जानते हैं, जिनका जवाब पुलिस-प्रशासन को देना ही होगा?
अतीक अहमद को गुजरात की साबरमती जेल से जब प्रयागराज लाया जा रहा था, तब बुलेट प्रूफ वैन, बॉडी कैम और अत्याधुनिक हथियारों की सिक्योरिटी थी। लेकिन जब वह रिमांड पर था, तो क्या सारी चीजें थीं? सवाल उठ रहा है कि अगर सारी व्यवस्थाएं और सिक्योरिटी होती तो हमलावर सुरक्षा घेरा कैसे तोड़ पाते? जेल से लाते वक्त अतीक के साथ 30 हथियारबंद जवान थे। वहीं, शनिवार रात जब हमला हुआ तो वीडियो में महज चंद जवान ही दिख रहे हैं।
एक दिन पहले बिगड़ गई थी अतीक की तबीयत
इससे पहले, शुक्रवार रात अतीक और अशरफ को लेकर प्रयागराज की पुलिस कौशांबी पहुंची थी। उसे संदीपन घाट थाना क्षेत्र स्थित महंगाई कस्बा लाया गया था। अतीक से उसकी बेनामी संपत्ति कहां-कहां और किस-किस के जरिए संचालित होती है? इस बारे में पता लगाने की कोशिश की गई।
अधिकारी अभी उससे पूछताछ कर ही रहे थे कि अतीक की तबीयत बिगड़ गई। उसने सीने में दर्द और घबराहट होने की बात कही। इसके बाद पुलिस उसे वापस लेकर प्रयागराज के कॉल्विन हॉस्पिटल पहुंची। जहां पर डॉक्टरों ने उसका 15 मिनट तक चेक-अप किया। उसके बाद पुलिस उसे लेकर अस्पताल से बाहर आ गई। इसी बीच असद के एनकाउंटर पर अशरफ ने कहा था, ''अल्लाह की चीज थी, अल्लाह ने ले लिया।''
तीन दिन पहले हुआ था बेटे का एनकाउंटर
इससे पहले गुरुवार 13 अप्रैल को अतीक के बेटे असद का एनकाउंटर झांसी में कर दिया गया था। उसके साथ शूटर गुलाम को भी STF ने मार गिराया था। दोनों उमेश पाल मर्डर केस में वांटेड थे। दोनों पर 5-5 लाख रुपए का इनाम था। पुलिस के मुताबिक, इनके पास विदेशी हथियार भी मिले हैं। एनकाउंटर झांसी में पारीछा डैम के पास STF ने किया।
खबर से जुड़े ये लिंक भी पढ़ें...
अतीक और उसके भाई अशरफ की प्रयागराज में हत्या:मेडिकल टेस्ट के लिए ले जाते वक्त सिर में गोली मारी
माफिया अतीक और उसके भाई अशरफ की शनिवार रात प्रयागराज में हत्या कर दी गई। पुलिस दोनों को मेडिकल टेस्ट के लिए अस्पताल ले जा रही थी। पत्रकार साथ-साथ चलते हुए अतीक और अशरफ से सवाल कर रहे थे। इसी बीच तीन हमलावर पुलिस का सुरक्षा घेरा तोड़ते हुए आए और अतीक के सिर में गोली मार दी। इसके बाद अशरफ पर फायरिंग की। दोनों की मौके पर ही मौत हो गई। पूरी खबर पढ़ें
11 तस्वीरों में देखिए अतीक और अशरफ की हत्या : 16 सेकंड में 10 राउंड फायरिंग
माफिया अतीक अहमद और उसके माफिया पर तीन हमलावरों ने करीब 16 सेकेंड में 10 राउंड फायरिंग की। सबसे पहले अतीक की कनपटी पर सटाकर गोली मारी गई जबकि अशरफ के सीने में पहली गोली लगी। दोनों की मौके पर ही मौत हो गई। पढ़ें पूरी खबर